Marrëdhëniet SHBA-Tajvan
Çfarë qendron pas forcimit të lidhjeve mes Uashingtonit dhe Taipeit?
Presidentja e Tajvanit, Tsai Ing-wen pritet të flasë për politikën e jashtme të qeverisë së saj përmes një lidhjeje me video në një panel organizuar nga Fondacioni konservator Heritage, në Uashington. Marrëveshjet diplomatike mes Shteteve të Bashkuara dhe Kinës, ndalojnë bisedime zyrtare të nivelit të lartë Tajvan-SHBA dhe Kina reagon me zemërim kur sheh shenja se Shtetet e bashkuara nuk e respektojnë këtë marrëveshje. Megjithatë pjesëmarrja e udhëheqëses tajvaneze, nuk është e papritur. Marrëdhëniet jozyrtare mes Shteteve të Bashkuara dhe Tajvanit, janë përmirësuar nën presidentin Donald Trump gjatë dy viteve të fundit dhe qindra njerëz në Kongres dhe organizata amerikane, kanë përgatitur terrenin për këtë rilindje të marrëdhënieve. Që nga Lufta Civile e viteve 1940, Kina ka pretenduar sovranitet ndaj Tajvanit të vetëqeverisur dhe ka paralajmëruar se do ta marrë me forcë nëse është e nevojshme. Avokatë të Tajvanit në Shtetet e Bashkuara, amerikanë dhe tajvanezë punojnë çdo ditë me anëtarët e kongresit për të ngritur nivelin e marrëdhënieve të Tajvanit me Kinës, megjithë kundërshtimin e Kinës. Partia Demokratike Progresive e Tajvanit ka një mision në Shtetet e Bashkuara dhe mbështetet nga Shoqata Formosan për Çështje Publike. Të paktën dy grupe të tjera grumbullojnë fonde ose bëjnë lobizëm pranë qeverisë amerikane, tha Huang Kwei-bo, zëvendës dekan i Kolegjit Kombëtar Chengchi për marrëdhënie ndërkombëtare. Grupet e avokatisë punojnë nga afër me anëtarë të Kongresit amerikan që preferojnë Tajvanin ndaj Kinës, sepse është vend demokratik si Shtetet e Bashkuara. Për anëtarët e Kongresit, “shtypja e zhvillimit të Kinës, ky është objektivi kryesor dhe pavarësisht se çfarë mendojnë për Tajvanin, hsitoria tregon se tajvani është më miqësor”. Të paktën gjysma e senatorëve amerikanë dhe po aq në Dhomën e Përfaqësuesve po punojnë për lidhje më të forta mes Shteteve të Bashkuara dhe Tajvanit, duke paraqitur legjislacion të ri, ose duke mbështetur masa të tjera në komisione, tha zoti Blaauw. Ligjet në Kongres dhe përpjekjet e lobizmit po i përmirësojnë marrëdhëniet SHBA-Tajvan tani sepse Presidenti Trump e mbështet këtë çështje, thotë Sean King, zëvendës presidemti i firmës konsultative Park Strategies në Nju Jork. Qeveria amerikane miratoi shitjen me vlerë 1.42 miliardë dollarë të armëve të sofistikuara Tajvanit në vitin 2017, duke indinjuar Pekinin. Studiuesit thonë se zoti Trump favorizon Tajvanin që t’i kujtojë Kinës se Shtetet e Bashkuara kanë ndikim më të madh gjeopolitik. Pekini dhe Uashingtoni janë mbërthyer në një mosmarrëveshje tregëtare të hidhur që në vitin 2018. Zonja Tsai ka gjasa të “vlerësojë forcimin e lidhjeve me Shtetet e Bashkuara”, gjatë diskutimit në Fondacionin Heritage këtë javë, tha Alexander Huang, profesor studimesh strategjike në Universitetin Tamkang University në Tajvan.